Zagreb, 28. veljače 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Fredija Palija, općinskog načelnika Općine Velika Pisanica, te dužnosnika Slavka Prišćana, općinskog načelnika Općine Rovišće,** na 80. sjednici, održanoj 28. veljače 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Fredija Palija, općinskog načelnika Općine Velika Pisanica, te dužnosnika Slavka Prišćana, općinskog načelnika Općine Rovišće, neće se pokrenuti, obzirom da se navodi anonimne prijave ne odnose na njihova postupanja kao dužnosnika, već kao predsjednika odnosno potpredsjednika udruge Sportska zajednica Bjelovarsko-bilogorske županije, a što ne upućuje na moguću povredu odredbi ZSSI-a.**

Obrazloženje

U Povjerenstvu je dana 11. veljače 2019. g. pod brojem 711-U-1156-P-78/19-01-3 zaprimljena anonimna prijava mogućeg sukoba interesa podnesena protiv dužnosnika Fredija Palija, općinskog načelnika Općine Velika Pisanica, te dužnosnika Slavka Prišćana, općinskog načelnika Općine Rovišće povodom koje se vodi predmet P-78/19. Navedena prijava prosljeđena je dopisom Sportske zajednice Grada Daruvara, zastupane po predsjedniku Tihomiru Djedoviću.

U prijavi se u bitnome navodi da iz uvida u Registar udruga Republike Hrvatske proizlazi da su mandati Frediju Paliju, predsjedniku te Slavku Prišćanu i Željku Maletiću, podpredsjednicima Sportske zajednice Bjelovarsko-bilogorske županije istekli 30. studenoga 2016.g. te da taj sportski savez godinama djeluje bez pravnih zastupnika, iako se predsjednik Fredi Pali predstavlja za predsjednika i pravnog zastupnika Sportske zajednice Bjelovarsko-bilogorske županije te njezina legitimnog predstavnika na Skupštini Hrvatskog olimpijskog odbora. Navodi se da je stupanjem na snagu Zakona o izmjenama i dopunama Zakona o sportu u veljači 2016.g., člankom 27. stavkom 3. točkom 1. i člankom 46. stavkom 5. točkom 4. propisano da općinski načelnici više ne mogu obavljati funkcije na upravljačkim mjestima sportskih udruga, što je i stav Sportske inspekcije Središnjeg državnog ureda za šport. Također se iznosi da je Slavko Prišćan iz navedenog razloga prestao obavljati funkciju člana Upravnog odbora Hrvatskog nogometnog saveza, kako ne bi plaćao kazne prema odredbama izmijenjenog i dopunjenog Zakona o sportu, što je učinio i u Nogometnom savezu Bjelovarsko-bilogorske županije gdje je bio osoba ovlaštena za zastupanje saveza kao i u Nogometnom klubu Dinamo Predavac, u kojem je obavljao upravljačku funkciju, dok to nije učinio u pogledu Sportske zajednice Bjelovarsko-bilogorske županije, u kojoj obavlja funkciju potpredsjednika, iako ga i povodom obavljanje navedene funkcije obvezuju iste zakonske odredbe.

Podnositelj iznosi da je nejasno kako se Fredi Pali i Slavko Prišćan u medijima te kod drugih institucija navode kao osobe ovlaštene za zastupanje Sportske zajednice Bjelovarsko-bilogorske županije, iako u tom svojstvu nisu upisani u Registru udruga, a Služba za opće poslove Bjelovarsko-bilogorske županije ih nakon 30. studenoga 2016.g nije upisala kao zastupnike iste udruge kao i da su nastavili zastupati udrugu do donošenja odluke Ustavnog suda Republike Hrvatske u postupku ocjene ustavnosti navedenog Zakona. Također se navodi da od 2016.g. nije sazvana Izvanredna izborna sjednica Sportske zajednice Bjelovarsko-bilogorske županije koja bi imenovala novo vodstvo.

Iznosi se da je Fredi Pali donio odluku o zapošljavanju na radno mjesto tajnika iste udruge bez provedbe natječaja, i to u razdoblju kada ne postoji upisani pravni zastupnik niti postoji osoba koja bi mogla potpisivati isplatu plaća i sredstava strukovnim savezima članovima udruge. Navodi se da je u 2017.g. najboljim sportašem seniorom Bjelovarsko-bilogorske županije proglašena osoba, koja se bavi powerlifting, pri čemu taj sportaš nije član bilo koje sportske udruge, a klub čiji je član, nije u članstvu strukovnog saveza koji bi bila dio Sportske zajednice Bjelovarsko-bilogorske županije, niti je taj sportaš sudjelovao na sportskim natjecanjima pod okriljem Hrvatskog powerlifting saveza.

Konačno, navodi se da samozvani zakonski predstavnici Sportske zajednice Bjelovarsko-bilogorske županije nagrađuju nagradama za sportska dostignuća udruge koje su samo formalno „sportske“, a sve na štetu drugih sportskih klubova iz županije te se ističe da „Maraton leđa“ nije priznati veslački sport niti je to Sinjska alka, koja je dio hrvatske kulturno-umjetničke baštine, koje konkuriraju za dodjelu godišnjih sportskih nagrada zajedno sa drugim sportskim udrugama.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga su i dužnosnik Fredi Pali, povodom obnašanja dužnosti općinskog načelnika Općine Velika Pisanica te dužnosnik Slavko Prišćan, povodom obnašanja dužnosti općinskog načelnika Općine Rovišće obvezni obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja mogućeg sukoba interesa te donošenja odluke o tome postoje li okolnosti koje ukazuju na moguću povredu odredbi ZSSI-a, izvršilo uvid u javno dostupni Registar udruga.

Uvidom u Registar udruga koji se vodi pri Ministarstvu uprave, utvrđeno je da je pod registarskim brojem 07000401 upisana udruga ŠPORTSKA ZAJEDNICA BJELOVARSKO-BILOGORSKE ŽUPANIJE te da Fredi Pali obavlja funkciju predsjednika udruge, a Željko Maletić i Slavko Prišćan obavljaju funkciju potpredsjednika udruge, za razdoblje od 30. studenoga 2016.g. – 30. studenoga 2020.g.

Uvidom u izvješće o imovinskom stanju koje je dužnosnik Fredi Pali podnio Povjerenstvu povodom obnašanja dužnosti općinskog načelnika Općine Velika Pisanica, dužnosnik je naveo da obavlja funkciju predsjednika Sportske zajednice Bjelovarsko-bilogorske županije, čiji je član od 19. studenoga 2008.g.

Uvidom u izvješće o imovinskom stanju koje je dužnosnik Slavko Prišćan podnio Povjerenstvu povodom obnašanja dužnosti općinskog načelnika Općine Rovišće, dužnosnik je naveo da obavlja funkciju predsjednika Nogometnog saveza Bjelovarsko-bilogorske županije, čiji je član od 1. prosinca 1994.g.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Zakonom o sportu („Narodne novine“ broj: 71/06., 150/08., 124/10., 124/11., 86/12., 94/13., 85/15., 19/16. i 98/19.) propisano je da pravne osobe u sustavu sporta u Republici Hrvatskoj mogu biti: sportske udruge, trgovačka društva i ustanove.

Sportskim udrugama se u smislu navedenog Zakona smatraju one udruge koje se osnivaju radi obavljanja sportskih djelatnosti propisanih Zakonom o sportu. Na osnivanje, ustroj, pravni položaj, registraciju i prestanak sportskih udruga primjenjuju se odredbe Zakona o udrugama, ako nije drugačije propisano Zakonom o sportu.

Iz anonimne prijave proizlazi da navedeni dužnosnici Fredi Pali te Slavko Prišćan nezakonito obavljaju upravne (izvršne) funkcije u udruzi Sportska zajednica Bjelovarsko-bilogorske županije, jer da nikada nije održana Skupština te udruge koja bi o tome odlučivala, niti je nadležno upravno tijelo Bjelovarsko-bilogorske županije donijelo akt kojim bi se potvrdio njihov izbor na navedene funkcije, slijedom čega isti nezakonito vode poslove upravljanja udrugom te nezakonito donose poslovne odluke. Međutim, u Registru udruga dužnosnik Fredi Pali upisan je kao predsjednik iste udruge, a Slavko Prišćan kao njezin potpredsjednik, i to za razdoblje 2016.g. – 2020.g.

U prijavi nisu iznesene činjenice i okolnosti koje bi upućivale da bi dužnosnici u obnašanju dužnosti općinskog načelnika Općine Velika Pisanica odnosno općinskog načelnika Općine Rovišće bili u sukobu interesa ili drugoj povredi odredbi ZSSI-a, jer se iznose eventualne nezakonitosti isključivo vezane za obavljanje funkcija u udruzi, koje se obavljanje ne može dovesti u svezu s obnašanjem dužnosti općinskog načelnika niti iz iste proizlazi.

Povjerenstvo utvrđuje da obavljanje funkcije predsjednika sportske udruge predstavlja obavljanje upravne (izvršne) funkcije u udruzi u smislu članka 14. stavka 5. ZSSI-a te stoga dužnosnik Fredi Pali za vrijeme obnašanja dužnosti općinskog načelnika Općine Velika Pisanica može obavljati funkciju predsjednika udruge Sportska zajednica Bjelovarsko-bilogorske županije, odnosno dužnosnik Slavko Prišćan za vrijeme obnašanja dužnosti općinskog načelnika Općine Rovišće može obavljati funkciju potpredsjednika navedene udruge. Za obavljanje funkcije predsjednika i potpredsjednika sportske udruge Sportska zajednica Bjelovarsko-bilogorske županije, dužnosnici, nemaju pravo na naknadu ili dar, osim prava na naknadu putnih i drugih opravdanih troškova.

Nadalje, člankom 27. stavkom 3. Zakona o sportu propisano je da članovi tijela sportskog kluba - udruge za natjecanje, osobe ovlaštene na zastupanje te osobe ovlaštene na vođenje poslova ne mogu biti osobe koje ne mogu biti članovi uprave, odnosno nadzornog odbora dioničkog društva prema odredbama Zakona o trgovačkim društvima i zakona kojim se uređuje sprječavanje sukoba interesa u obnašanju javnih dužnosti.

Za tumačenje i ocjenu predstavlja li obavljanje funkcija predsjednika dviju navedenih sportskih udruga, povredu odredbi Zakona o sportu, kao i za provedbu navedenog Zakona, nadležan je Središnji državni ured za šport.

Nadalje, člankom 89. stavkom 2. Zakona o lokalnim izborima („Narodne novine“ broj 144/12., 121/16. i 98/19.) propisano je da općinski načelnik i zamjenik općinskog načelnika za vrijeme obnašanja navedene dužnosti ne mogu istovremeno biti ravnatelj i djelatnik te član upravnog vijeća ustanove ili druge neprofitne pravne osobe kojoj je jedinica lokalne samouprave osnivač. Za mjerodavno tumačenje odredbiZakona o lokalnim izborima i time dopustivosti obnašanja dužnosti općinskog načelnika Općine Velika Pisanica i istodobnog obavljanja funkcije predsjednika sportske udruge Sportska zajednica Bjelovarsko-bilogorske županije, odnosno dopustivosti obnašanja dužnosti općinskog načelnika Općine Rovišće i istodobnog obavljanja funkcije potpredsjednika sportske udruge Sportska zajednica Bjelovarsko-bilogorske županije, kao neprofitne pravne osobe, sa stajališta odredbi Zakona o lokalnim izborima nadležno je Ministarstvo uprave, ukoliko su navedene dvije Općine suosnivač navedene sportske udruge.

Stoga eventualno postupanje suprotno odredbama Zakona o sportu odnosno odredbama Zakona o lokalnim izborima te njihovo eventualno kršenje samo po sebi ne upućuje na moguću povredu odredbi ZSSI-a.

Povjerenstvo ne može utvrđivati je li nadležno tijelo predmetne udruge iste izabralo na navedene funkcije i na koje mandatno razdoblju su izabrani te je li nadležno upravno tijelo verificiralo taj izbor, odnosno na osnovu koje odluke i dokumentacije su isti upisani u taj Registar kao osobe koje obavljaju iste funkcije za razdoblje 2016.g. – 2020.g., pa ne može preispitivati niti njihovu načelnu ovlast u zastupanju udruge i vođenju poslova, niti u kontekstu donijete odluke o zapošljavanju u udruzi, odabiru sportaša godine ili odobrenju sredstava pojedinim udrugama članicama Sportske zajednice Bjelovarsko-bilogorske županije.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Fredi Pali, elektronička dostava
2. Dužnosnik Slavko Prišćan, elektronička dostava
3. Objava na internetskoj stranici Povjerenstva
4. Pismohrana